Janubiy Koreya prezidenti Pak Kin Xe Shimoliy Koreya yadroviy qurolni sinovdan o‘tkazganini ma’lum qildi, deb xabar bermoqda Reuters axborot agentligi. "Shimoliy Koreya 9 sentabrda yadroviy sinov o‘tkazdi", deb aytdi Pak Kin Xe. Pak Kin Xening aytishicha, Shimoliy Koreya yetakchisi Kim Chen In bunday harakatlari bilan "maniakal telbaligini" namoyish qilmoqda. Kyodo axborot agentligi ma’lumotlariga ko‘ra, Yaponiya hukumati bosh kotibi Yosixide Suga ham matbuot-anjumanda Shimoliy Koreya 5-yadroviy sinovni o‘tkazganini ma’lum qildi. Shimoliy Koreya OAVda bu haqda hozircha ma’lumot berilmadi. Avvalroq AQSh geologik xizmati Shimoliy Koreyada Pangiri yadroviy poligonida zilzila emas, balki portlash sodir etilgan bo‘lishi mumkinligini aytgandi.